**Ved foten av Glittertind- Jotunheimen**

Velkommen til fire dager med trivelige turer på Glitterheim.

Glitterheim er en svært populær DNT hytte - midt i “smørøyet” av Jotunheimen nasjonalpark. Glitterheim er et supert utgangspunkt for en rekke, fine dagsturer.  De hyggelige bestyrerne, Tone og Knut Vole, passer godt på alle og serverer god, lokal mat. Bli med til et fjellområde som oser av historie og store bragder.

Våre turledere ser fram til å ta dere med på flotte turer.

**PROGRAM**

**Dag 1 Bom i Veodalen-Glitterheim 1.386 moh, 8 km/ca 2,5 timer**  
Deltakere og turleder møter på parkeringsplassen i Veodalen. Vi får bagasjetransport inn. Samlet går vi 8 km inn til hytta på god grusvei med utsikt innover i Jotunheimen og opp til Glittertind.

Vel framme blir det presentasjon og informasjonom dagene.

**Dag 2 Glittertind 2.465 moh, ca 5-6 timer t/r**  
Etter en real fjellfrokost gjør vi oss klar for en flott vandring oppover i høyden. Steinbuvatnet ligger kun kort gange ovenfor Glitterheim og er en perle på en varm sommerdag. Bade- og fiskevannet er en svært attraktiv rasteplass for de som har oppdaget området. Vi vandrer i rolig tempo i jevn motbakke og får bedre og bedre utsikt utover Jotunheimen. Glittertind er en morsom topp å gå opp, og en artig topp å ake ned på sommersnøen.  Og frister det å bli igjen ved Steinbuvatnet er dere velkomne til det. Men husk å komme ned til middagen, da!

**Dag 3 Natursti-runden. Fra to timer til hele dagen**  
Naturstien på Glitterheim anbefales så absolutt!  Her går dere forbi dyregraver, høyestvoksende furu, idylliske teltplasser og mye mer. Og det er lett å bruke lang tid på runden. En fin avstikker er å ta turen opp til klatrefeltet - sørvest for Steinbuvatnet. Med på rundturen får dere med naturstihefte. Kanskje det følger en quiz på kvelden, så skjerp sansene.  
  
**Dag 4 Smådalshøe 1.890 moh, ca 13 km/6 timer**  
Før vi reiser hjem denne dagen, skal vi på tur - selvsagt!  Så vi pakker oss ut av hytta innen kl. 9.00 og setter fra oss bagasjen. Den blir fraktet til bommen. Vi går ned til Bergenussbue og følger elva Bergenussa oppover til dalen flater ut. Her krysser vi elva og går videre til topps. Toppen er ikke spektakulær i seg selv, men gir en fantastisk utsikt! På nedstigningen følger vi ryggen rett øst til vi kommer på sti/tråkket som kalles Hestvegen. Den følger vi ned til Grønbue og veien. Verdt å ta med seg denne turen før du tar den lange reisen hjem.

Avreise fra bommen ca kl. 15.00.

*Med forbehold om endring i programmet!*  
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: blå (**rød om dere velger å gå til topps på Glittertind og Smådalshø, men det er kortere alternativer for de som ønsker det)

Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.